**Асанне арчинчи тупра**

(«Чее тилĕ» юмах тăрăх йĕркеленĕ уяв сценарийĕ)

**Тĕллев:** чăваш хĕр арăмĕн çи – пуçне( кĕпе, саппун, мăй çыххи, кăкăр çинчи шÿлкеме, хул çийĕ, тухья, масмак, сурпан) сăнласа тишкерни, унпа паллашни;

**Харкамлăх результатсем**:

кашни халăхан хăйĕн тумĕ пулнине пĕлни;

чăваш сăвви – юррине каласа, ташши – кĕввине итлесе чăваш чĕлхин илемлĕхне ăнкарни;

чăваш тумĕ çинчен пĕлменнине пĕлес кăмăл çурални;

ушкăнпа ĕçлеме меллĕрех пулнине пĕлни;

**Пĕлÿ туянма пулăшакан результатсем:**

юмаха итлеме, ăна выляса кăтартма вĕренни;

чăваш тумне тишкерме, унти тĕрлĕ капăрлăхсене курма вĕренни;

тест мелĕпе усă курса кирлĕ варианта суйласа илме пĕлни;

**Йĕркелÿ- хаклу результачĕсем:**

чăваш тумĕ çинчен мĕн вĕреннине калама вĕренни;

юлташсен, вĕренткенĕн сĕнĕвне ăнкарма, шута илме пултарни;

**Хутшăну результачĕсем:**

урокра чăваш çипуçĕ тавра йĕркеленĕ калаçăва хутшăнма, ăнланмалла каласа пама тăрашни;

«Чее тилĕ» юмаха аса илсе унти сăнарсем çинчен ыттисене ăнлантарса пама пултарни;

калаçу йĕркелеме пĕлни;

**Уява кирлĕ хатĕрсем:** компьютер, экран, проектор, «Чăваш тумĕ» презентации, ĕлĕкхи арча, чăваш çипуçĕ( тилĕ валли, ачасем валли, асанне валли)

*Урока ачасем те, вĕрентекен те чăваш çи- пуçĕпе килнĕ*

**Уяв йĕрки**

**I. Ачасене йĕркелесе лартса сывлăх сунасси.**

**-** Чи малтан пурне те сывлăх сунăпăр!

- Сывă- и, ачасем!

- Сывă-и , вĕрентекен!

- Чăваш чĕлхинче сывлăх сунмалли сăмахсем чылай, хăнасене те ырă кун сунар!

- Ырă кун пултăр! Аван-и!

**II. Уява майласа яни.**

- Ачасем, эпир паян епле илемлĕ чăваш тумĕпе килнĕ урока. Ăçта кайнă- ши чăваш ачисем ĕлĕк кун пек çипуçпа?

*(ачасен хуравĕсем)*

- Тĕрĕс, кун пек капăрлăха тăхăнса уява, ака туйне кайнă чăвашсем. Тен, эпир те пĕр- пĕр уява каяр!

- Каяр!

*(1 слайд.Асамлă кĕвĕ янăрать, ачасем куç хупса хăйсен тавра çаврăнаççĕ. Кĕвĕ чарăнсан куçсене уçаççĕ. Вĕрентекен аллинче михĕ.)*

**III. «Чее тилĕ» юмаха лартни**

- Ачасем, эпир темĕнле юмаха килсе тухрăмăр пулас? Юмахри сăнарсене аса илĕр- ха!

- Асанне, асатте, тилĕ.

-Апла пулсан, эпĕ çак юмахри асанне пулам *(тутăр çыхать, михе çине пăхса илет)*

*-* Ман михĕре мĕн- ши ? Кам астăвать?

- Тилĕ!

- Ăçтан тупăнать вăл? Юмах мĕнле пуçланать?

*(3 – мĕш слайд. Пĕр старик вăрмантан чĕрĕ Тилĕ тытса таврăннă та Карчăкне калать:*

*- Карчăк, манăн кивĕ çĕлĕке кăмакана пăрахса çунтарса яр- ха. Эпĕ çĕлĕклĕх пиите аван тир тупса килтĕм, пăх- ха. Терĕ те Тилле михĕрен кăларса урайне ячĕ )*

-Тен, эпир те Тилле михĕрен кăларар!

**Ачасем.** Тилĕ тус, тухсам эс кунтарах!

*(ачасем Тилле чĕнеççĕ. Тилĕ кĕрет, пурне те сывлăх сунать)*

**Тилĕ.** Салам! Аван – и, тусăмсем! Сирĕнпе паллашма пит хавас. Пăхăр- ха, мĕнле хитре ман кĕрĕк! Анне панă кĕрĕке никама та пама шутламастăп- ха! Кĕпене çĕнĕлле, чыса çамрăкла упрамалла тесе вĕрентнĕ мана. Ачасем, эпĕ сирĕнпе чух нимрен те хăрамастăп!

**Асанне**

Ну, Тилĕ тус, кайиччен,

Тиртен çĕлĕк тăвиччен,

Пар - ха пире юрласа,

Юрласа та ташласа.

**Ачасем.**

Юрла, юрла, Тилĕ тус! Ташла, ташла, Тилĕ тус!

**Тилĕ.**

Юрлаттăмччĕ юррăма,

Ташлаттăмччĕ ташшăма

Кĕпе çук- çке çийĕмре,

Саппун çук-çке пилĕкре!

*(Ачасем çине пăхса)*

Ачасен кĕписем вара мĕнле илемлĕ! Саппунĕсем еплерех!

*Асанне хăйĕн арчинчен чăваш кĕпи кăларать, Тилле тăхăнма пулăшать*.

**Асанне.** Кĕпи пурччĕ- ха манăн. Хĕр чухнехи хитре кĕпе. Ку чăваш кĕпи. Ăна ака туйне кайма çĕлетнĕ эпĕ. Акă, тăхăнсам, Тилĕ тус. Сăмах май каласа хăварам эппин: чăвашсем кĕпене шурă пиртен çĕлетнĕ. Шурă тĕс тасалăха пĕлтернĕ. Ытти халăх кĕписенчен хăйен тĕррипе уйрăлса тăрать. Кĕпе çинчи тĕрĕсем усалсенчен сыхлаççĕ тенĕ. Кĕпе çухине, умне, çанă вĕçĕсене тĕрлесе илемлетнĕ. Пилĕке яланах пиçиххи çыхнă.

- Ачасем, кĕпе çинчи тĕрĕсенче мĕнле тĕс ытларах куратăр? Мĕншĕн- ши? *(4 слайд)*

**Ачасем.** Хĕрлĕ тĕс усал – тĕселсене хăваласа ярать, вĕсенчен сыхлать тенĕ чăвашсем.

**Асанне**

Халĕ ĕнте Тилĕ тус,

Сан шур кĕпе те пур

Пар- ха пире юрласа,

Юрласа та ташласа.

*(Тилĕ турткаланса тăрать***)**

**Ачасем.**

Мĕншĕн çаплах юрламасть,

Мĕншĕн пур пĕр ташламасть?

**Асанне.**

- Атьăр- ха, ачасем, Тилле алă çупса хавхалантарар!

*(ачасем çаврашкана тăрса чăваш ташши юрласа ташлаççĕТилĕ çаплах турткаланса тăрать)*

Тух- ха , Тилĕ, пирĕн ума,

Эс ташлама пит ăста.

Кăва- кăва- кăва- кăва,

Кăва- кăва-тух, тух!

Ташласа пар, савăнтар,

Эпир ал çупса тăрар.

Кăва- кăва- кăва- кăва,

Кăва- кăва-тух, тух!

Ĕнте Тилĕ хыçсăн пурте

Эпир ташша ярăпăр!

Кăва- кăва- кăва- кăва,

Кăва- кăва-тух, тух!

*(Тилĕ çаплах турткаланса тăрать, ташламасть)*

**Ачасем.** Тилĕ тус, турткаланса ан тăр, юрла ĕнте пирĕнпе.

*(Ачасем чăваш частушкисене юрлаççĕ)*

Анне мана каларĕ

Хитре тутăр çых, - терĕ.

Халăх умне тухсассăн

Савăнăçлă пул терĕ.

Мана анне çуратнă

Çĕр çинче телей курма

Юрлама та ташлама

Çынсене савăнтарма.

Эп хаваслă, эп хаваслă

Эп хаваслă хĕр ача.

Эп хаваслă пулмасан та

Ташламастăп çакăнта.

Мана анне юратать,

Ялан ырă çеç сунать

Эп ташлама тухсассăн

Мана пăхса савăнать.

Юрлама та юратап,

Ташлама та юратап.

Пуринчен те ытларах

Эпĕ сире юратап.

**Асанне.** Юрă юрласа хавхалантартăмар, Тилĕ тус! Халĕ ташла ĕнте!

*(Тилĕ каллех турткаланать, хăĕн çине пăхкалать)*

**Тилĕ.**

Улмуççиĕн улми çук,

Улми çук та илем çук.

Мăйăм çыххи манăн çук,

Мăйăн илемĕ те çук!

**Асанне.**

Мăй çыххи те пур манăн! Çиччас тупса паратăп! *(Асанне арчаран мăй çыххи кăларать)*

- Сăнаса пăхар- ха. Мăй çыххине мĕнрен тунă?

- Ăна тенкĕрен тунă, хĕррипе вĕтĕ шăрçа янă.

- Ачасем, тытса пăхăр- ха. Çакăн пек капăрлăхсем чăвашсен тата пулнă. Кунтах ак кăкăр çинчи шÿлкеме, хул çийĕ. *(5, 6 слайдсем)*

*Ачасем кашни япалан ятне слайд çинчен вуласа пăхаççĕ.*

**Ачасем.**

Епле илемлĕ мăй çыххи! Ăна тилле çыхса ярар- ха!

**Асанне.**

Тата Тилле мĕн кирлĕ?

Мăй çыххинчи тенкисем

Шăнкăр – шăнкăр янраççĕ.

Кĕпе, саппун тĕррисем

Епле илем кÿреççĕ!

**Ачасем.**

Мĕншĕн çаплах юрламасть,

Мĕншĕн пур пĕр ташламасть?

**Асанне.**

- Эсир мĕнле шутлатăр? Тата мĕн кирлĕ – ши Тилле?

**Ачасем.**

- Пуçа тăханмалли кирлĕ пуль…

**Тилĕ.**

Улмуççиĕн улми çук,

Улми çук та илем çук.

Ман пуçăмра тухья çук,

Пуçăм илемĕ те çук!

**Асанне.**

Шăнкăр – шăнкăр тухйине

Парар ĕнте тиллине.

Ташлатăрах савăнса,

Кăтарттăрах мухтанса!

- Кам ман арчаран чăвашсен пуçа тăхăнмалли япалине тупса пама пултарать.

(ачасем асанне арчинчен тухья тупса кăлараççĕ, Тилле тăхăнма пулăшаççĕ.)

**Асанне.**

**-**Тухьяна чăваш хĕрĕсем ăçта тăхăнса тухнă – ши?

-Тĕрĕс, уява тăхăнса тухнă. Ăна та вĕтĕ шăрçасемпе хитрелетнĕ, шăнкăр – шăнкăр сасă кăларма çине тенкĕсем çирĕплетнĕ. Мĕнле ĕçчен пулнă чăваш хĕр ачисем, вĕсем пĕчĕкренех ал ĕç тытнă. *(7 слайд)*

(*Пурте вăйă картине тухаççĕ*)

**Асанне.**

Халĕ ĕнте Тилĕ ташлатех пуль?

**Тилĕ. (***Тилĕ шăппăн, именерех хăйĕн юррине пуçлать)*

Ташлассăм килет-

Урисем шумаççĕ,

Йĕри – тавра ачасем

Ман çине пăхаççĕ.

Юрлаттăмччĕ юррине,

Ташлаттăмччĕ ташшине

Уçса хурсан кантăкне,

Яр! Уçсассăн алăкне.

**Асанне.**

Атьăр, канмалла Тилĕпе пĕрле ташлар!

(Ачасем Тилĕпе пĕрле тăраççĕ, «Улми лайăх – и?» чăваш юррин кĕввипе ташлаçсĕ)

Улми лайăх- и? Çеçки лайăх-и?

Пирĕншен пулсан çеçки лайăх,

Улми тата лайăхрах.

Тулли лайăх- и? Ырашĕ лайăх – и?

Пирĕншĕн пулсан ырашĕ лайăх,

Тулли тата лайăхрах.

Юрри лайăх- и ? Ташши лайăх – и ?

Пирĕншĕн пулсан ташши лайăх,

Юрри тата лайăхрах.

**Асанне.**

Çăмăлтарах ташла, Тилĕ тус! Яра пар! Яра пар!

*(Ташласа пĕтерсен пăхаççĕ, Тилĕ ниçта та çук.)*

**Асанне.**

Ачасем, Тилĕ ăçта? Ай- ай, çĕлĕк тарнă вĕт, çĕлĕк тарнă! Васкакан вакка сикет тесе ахаль каламан ĕнте. Çĕлĕксĕрех тăрса юлтăм. *(макăрать, ачасем ăна лăплантарма тăрăшаççĕ)*

**Ача.** Асанне,пăхăр- ха темĕнле çыру кунта. Уçса пăхар- и !

*(Тилĕ çырăвне вулаçсĕ)*

«Асанне, ачасем!Эсир мана питĕ килĕшрĕр. Çавăнпа та эсир ман ыйтусем çине тĕрĕс хуравласан чăваш кĕпине те, саппунне те, мăй çыххипе тухьине те каялла тавăрса парăп. Ăнăçу сунатăп!»

**Асанне.** Еплерех чее иккен Тилĕ тус! Ачасем, мана пулăшатăр- и чăваш тумне каялла тавăрма?

- Пулăшатпăр!

**Тестсемпе ĕçлени.** *(ачасем тĕрĕс хуравсене панă ÿкерчĕксенчен суйласа илеççĕ, ÿкерчĕксен тепер енне сас пали çырнă)*

1. Панă ÿкерчĕксенечен чăваш хĕрĕсен пуçа тăхăнмалли хатĕрне суйласа ил.
2. Хăш хĕр ачи масмак çыхнă?
3. Хăш ал шăлли çинче чăваш тĕррине тĕрленĕ?
4. Хăшĕ сурпан пулать?
5. Чаваш тумĕ тăханнă çынсене тупса палăрт
6. Чăваш Республикин ялавне суйласа ил.

(Тест хуравĕсене ачасем тĕрĕс хуравласан, сас паллисенчен АСАННЕ сăмаха пуçтарма пулать, çак панă теста кĕске вăхăтрах тĕрĕслеме май парать )

**Пĕтĕмлетÿ.**

- Паян эпир мĕнле юмаха кайса килтĕмĕр?

-Кую юмах пире мĕне вĕрентет?

- Чăваш çи – пуçĕ çинчен мĕн астуса юлтăр?

- Чăвашсем çи – пуçа ăста упранă?

- Апла пулсан, паянхи урока мĕнле ят пама пулать?

- Асанне арчинчи тупра.

Кожевникова Полина Петровна, Нискассинчи пĕтĕмĕшле вăтам пĕлÿ паракан шкул, пуçламăш классене вĕрентекен,